**GAZDÁLKODÓK FIGYELMÉBE**

Az újra indított Agrár-környezetgazdálkodási támogatási program (továbbiakban AKG), az abban résztvevő gazdálkodók számára újabb kötelezettségeket és betartandó határidőket hozott, a termelőket általában érintők mellé.

**A gazdákat érintő aktuális határidők és teendők a következők:**

Az AKG-s, ültetvény célprogramban érintett termelőkre nézve **2016. augusztus 31**. a **levélanalízis** készítésének határideje. Eddig az időpontig el kell jutni a mintákat az akkreditált laboratóriumba.

Szintén az Akg-s (nem csak az ültetvényes célprogramban, hanem a horizontális szántó, MTÉT stb.) és a nitrát érzékeny területeken gazdálkodókat érinti, hogy **2016. szeptember 30.**-ig el kell készíteni a következő gazdálkodási érvre vonatkozó **tápanyag-gazdálkodási terv**eket.

Korábban többször előfordult mulasztás miatt, fel kell hívnunk **a másodvetést tervezőknek** a figyelmét, a tényleges vetésidő bejelentésének fontosságára, melyet a művelet elvégzése előtt 15 nappal kell megtenni.

Az idei év számos természeti csapása miatt, nagyon sok embert érint a **mezőgazdasági kárenyhítési juttatás**. A rendszerben való részvételhez azonban be kell tartani néhány jogvesztő határidőt.

A gazda által fizetendő kárenyhítő hozzájárulás összegének az MVH számlájára történő **beérkezési határideje** **szeptember 15.** Amennyiben ezt a kötelezettségét határidőre nem, vagy nem teljes összegben teljesíti a gazdálkodó, nem lesz jogosult a kárenyhítő juttatásra, még akkor sem, ha későbbi időpontban utal, vagy ha az összeget MVH a területalapú támogatásból későbbiekben levonja.

Az előző évekhez képest változás, hogy határidőhöz lett kötve, a kárenyhítési rendszerben az aszálykár bejelentésre is. Az aszály kárbejelentést legkésőbb a tervezett betakarítás vagy a károsodással érintett terület más növénykultúrával való hasznosítását megelőző talaj előkészítés előtt tíz nappal kell megtenni. Ezt **legkésőbb tárgyév szeptember 30-ig** kell teljesíteni

Ahhoz azonban, hogy a kárenyhítési rendszerből a juttatási összegét megkapja a gazdálkodó (a feltételek megléte esetén), **november 30-ig be is kell nyújtania** kárenyhítő juttatási kérelmét. A kárenyhítési kérelmek benyújtására az erre a célra kialakított elektronikus felületen van lehetőség.

Amennyiben, mint gazdálkodó érintett, és a kötelezettségek teljesítéséhez segítségre van szüksége, keresse falugazdászát, vagy szaktanácsadóját.

Továbbra is fogadjuk szeptember 10-éig a falugazdász kollégák segítségével a **felajánlásokat a Magyarok Kenyere** jótékonysági programhoz kapcsolódni vágyóktól.